Foto’s: Vierde tornado in KZN gewaarDie tornado is Saterdagmiddag in Ulundi gewaar, (Foto: Twitter) ’n Tweede tornado het KwaZulu-Natal binne 24 uur getref – dié keer in Ulundi en omgewing. Foto’s van dié tornado, nou die vierde wat die provinsie vandeesmaand tref, is Saterdagmiddag op sosiale media gedeel waarna Sipho Hlomuka, LUR vir samewerkende regering en tradisionele sake, reddingspanne na Ulundi gestuur het om ondersoek in te stel. Die reddingspanne was reeds op die grond in Utrecht, sowat 190 km daarvandaan, waar ’n tornado Vrydagaand verwoesting gesaai het. “Die departement het die Suid-Afrikaanse Weerdiens genader wat bevestig het dat ’n hewige storm deur dele van Ulundi geruk het. Volgens waarnemings deur hul radarstelsel bevat dit die kenmerke van ’n tornado,” het die departement op Twitter bevestig. “Ons het die besluit geneem om ons spanne na die gebied te ontplooi, hoewel daar geen skade of beserings in hierdie voorval aangemeld is nie. “Ons spanne is yl verteenwoordig op die grond, terwyl ons reageer op voorvalle wat dele van die provinsie sedert 25 Oktober 2019 getref het,” lui die inskrywing. Maroela Media het vroeër berig Vrydag se tornado het skade aan groot dele van die Waterval- korrektiewe sentrum in Utrecht aangerig. Tot 20 personeelhuise het ook in die slag gebly. Twee ander tornado’s het vroeër vandeesmaand die New Hanover-gebied net buite Pietermaritzburg asook die Bergville-gebied getref. Die LUR het gesê 23 mense is sedert Oktober in die provinsie dood weens weerverwante voorvalle. We recieved reports of another Tornado near Ulundi (KZN) this afternoon (eDlebe area) (23 November 2019). https://t.co/xVAovLtIrI pic.twitter.com/KBVToH3aRs — SA Weather Service (@SAWeatherServic) November 23, 2019